En af de ældste og største byfester skydes torsdag i gang. Ambufesten blev afholdt første gang i 1920 og har kun været afbrudt af 2. verdenskrig og corona. En byfest med vokseværk Ambufesten i Hobro byder både på tivoli, madboder og koncerter med nogle af landets største navne. I løbet af de de næste fire dage regner man med, at omkring 25.000 deltagere dukker op. For første gang nogensinde er én af koncerterne udsolgt. Opbakningen til fredagens koncert, hvor blandt andet Tobias Rahim og Ude Af Kontrol spiller, har været så stor, at ambufesten har meldt totalt udsolgt. I løbet af weekenden spiller også store navne som DAD, Jung og Andreas Odbjerg. Følger med tiden Selvom Ambufesten i Hobro er kendt for sine traditioner som blandt andet at kåre "Ambu-pigen", så er det ikke en tradition, der fortsætter. Formanden for Ambukomiteen Jørn Jensen mener, at det er vigtigt at udvikle festen, så den passer til nutiden. - Kåringen af Ambupigen er ikke så populært i nyere generationer. De traditioner, der giver mening at holde fast i, holder vi fast i. Og fejringen af de 100 år er ifølge Jørn Jensen til at mærke. - I år giver vi den fuld gas. Vi får blod på tanden, når en lille by som Hobro kan præstere det her program. Hvert år siden 1920 har ambufesten givet overskuddet til velgørende formål, klubber og foreninger. Ambufesten blev holdt første gang for at samle ind til en motoriseret ambulance i Hobro, der skulle afløse den hestetrukkene. Efter den anden ambufest i 1921 var målet fuldført, og herefter fandt komiteen bag festen nye formål at støtte.

Opsummering:
Efter at have været udskudt i to år, kan Ambufesten i dag endelig fejre sit 100-års jubilæum.